Kommissionens forordning (EF) nr. 336/2002

af 22. februar 2002

om ændring af forordning (EF) nr. 805/1999 om visse gennemførelsesforanstaltninger til Rådets forordning (EF) nr. 718/1999 om en kapacitetspolitik for EF's indlandsflåder til fremme af vandvejstransporten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 718/1999 af 29. marts 1999 om en kapacitetspolitik for Fællesskabets indlandsflåder til fremme af vandvejstransporten(1), særlig artikel 9, stk. 3, og

ud fra følgende betragtninger:

(1) I henhold til artikel 7 i forordning (EF) nr. 718/1999 fastsætter Kommissionen de praktiske bestemmelser om gennemførelse af den kapacitetspolitik for indlandsflåden, der er fastlagt i samme forordning.

(2) Artikel 4 i Kommissionens forordning (EF) nr. 805/1999(2), senest ændret ved forordning (EF) nr. 997/2001(3), om visse gennemførelsesforanstaltninger til Rådets forordning (EF) nr. 718/1999, fastsætter "gammelt for nyt"-reglens kompensationsforhold med virkning fra den 29. april 1999.

(3) Artikel 4, stk. 2, i forordning (EF) nr. 718/1999 fastsætter, at "gammelt for nyt"-reglens kompensationsforhold reduceres løbende, således at det hurtigst muligt og i regelmæssige etaper nedbringes til nul senest den 29. april 2003.

(4) "Gammelt for nyt"-reglens kompensationsforhold er blevet reduceret med virkning fra tyvendedagen efter offentliggørelsen, dvs. fra den 3. august 2000, ved artikel 1 i Kommissionens forordning (EF) nr. 1532/2000(4) om ændring af forordning (EF) nr. 805/1999. De er igen blevet reduceret ved artikel 1 i forordning (EF) nr. 997/2001 med virkning fra tyvendedagen efter offentliggørelsen, dvs. den 18. juni 2001.

(5) I betragtning af forpligtelsen til at nedbringe kompensationsforholdene til nul senest den 29. april 2003 og i betragtning af en økonomiske udvikling i indlandsflådernes forskellige sektorer må "gammelt for nyt"-reglens kompensationsforhold igen reduceres.

(6) Der må derfor foretages en tilpasning af "gammelt for nyt"-reglens forskellige kompensationsforhold, der er omtalt i artikel 4 i forordning (EF) nr. 718/1999 og fastsat i artikel 4 i forordning (EF) nr. 805/1999, men sådan at resultaterne af den strukturelle saneringsindsats, der har været ført siden 1990, ikke går tabt. Under hensyntagen til en vis generel vækst inden for indlandstransport og bibeholdelse af ligevægt mellem de tre sektorer, og under hensyntagen til deres specifikke træk, må kompensationsforholdene derfor halveres, så forholdet for tørlastbåde er 0,30:1, for tankskibe 0,45:1 og for skubbebåde 0,125:1.

(7) De i denne forordning fastsatte foranstaltninger har været genstand for en udtalelse fra den sagkyndige gruppe vedrørende kapacitetspolitik og fremmeindsats for EF-flåderne, der er beskrevet i artikel 6 i forordning (EF) nr. 805/1999 -

UDSTEDT FØLGENDE FORORDNING:

Artikel 1

I forordning (EF) nr. 805/1999 foretages følgende ændringer:

1) I artikel 4, nr. 1, indsættes i stedet for "0,60:1" tallene "0,30:1".

2) I artikel 4, nr. 2, indsættes i stedet for "0,90:1" tallene "0,45:1".

3) I artikel 4, nr. 3, indsættes i stedet for "0,25:1" tallene "0,125:1".

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. februar 2002.

På Kommissionens vegne

Loyola de Palacio

Næstformand

(1) EFT L 90 af 2.4.1999, s. 1.

(2) EFT L 102 af 17.4.1999, s. 64.

(3) EFT L 139 af 23.5.2001, s. 11.

(4) EFT L 175 af 14.7.2000, s. 74.